ಜಾಗತೀಕರಣ ಉಗಮದ ಇತಿಹಾಸವು ನಿರಂತರ ಚರ್ಚೆಗೆ ಒಳಪಡುತ್ತಲೇ ಇದೆ.ಕೆಲವು ವಿದ್ವಾಂಸರು ಜಾಗತೀಕರಣ ಪ್ರಕ್ರಿಯೆಯು ಆಧುನಿಕ ಕಾಲದಲ್ಲೇ ಪ್ರಾರಂಭವಾಗಿದೆ ಎಂದು ಹೇಳುತ್ತಾರೆ. ಉಳಿದವರ ಪ್ರಕಾರ ಜಾಗತೀಕರಣವು ದೊಡ್ಡ ಇತಿಹಾಸ ಹೊಂದಿರುವ ವಿದ್ಯಮಾನವಾಗಿದೆ.

ಜಾಗತೀಕರಣದ ಅತೀ ಆಳದ ಐತಿಹಾಸಿಕ ವ್ಯುತ್ಪತ್ತಿಯ ಬಗ್ಗೆ ಪರಮಾವಧಿಯ ತತ್ವ ಪ್ರತಿಪಾದನೆ ಮಾಡಿದವರಲ್ಲಿ ಅವಲಂಬಿತ ಸಿದ್ದಾಂತದ ಪ್ರತಿಪಾದಕ ಅರ್ಥಶಾಸ್ತ್ರಜ್ಞ ಆಂಡ್ರೆ ಗುಂಡರ್ ಫ್ರಾಂಕ್ ಪ್ರಮುಖರು.ಮೂರನೇ ಮಿಲೆನಿಯಂ ಬಿ.ಸಿ ಯಲ್ಲಿನ ಸಮ್ಮರ್ ಮತ್ತು ಇಂಡಸ್ ಕಣಿವೆಯ ನಾಗರೀಕತೆಯ ಮಧ್ಯೆ ನಡೆದ ವ್ಯಾಪಾರ ಸಂಬಂಧದ ಸಮಯದಲ್ಲೇ ಜಾಗತೀಕರಣ ಪ್ರಕ್ರಿಯೆಯು ಇತ್ತು ಎಂದು ಫ್ರಾಂಕ್ ವಾದಿಸುತ್ತಾರೆ. ಈ ವಿವರಣೆಯನ್ನು ಪ್ರತಿಪಾದಿಸುವವರು ಇದು ಜಾಗತೀಕರಣರಣ ಐರಿಹಾಸಿಕ ವೈಶಾಲ್ಯತೆಯನ್ನು ಸೂಚಿಸುತ್ತದೆ ಎಂದು ಹೇಳುತ್ತಾರೆ. 

ರೋಮನ್ ಸಾಮ್ರಾಜ್ಯ, ಪಾರ್ಥಿಯನ್ ಸಾಮ್ರಾಜ್ಯ ಮತ್ತು ಹಾನ್ ರಾಜಪರಂಪರೆಯ ಮಧ್ಯೆ ನಡೆದ ಇತ್ತೀಚೆಗಿನ ವ್ಯಾಪಾರ ಒಪ್ಪಂದದಲ್ಲಿದ್ದ ಜಾಗತೀಕರಣದ ರೂಪವನ್ನು ಇತರರು ಗ್ರಹಿಸುತ್ತಾರೆ.ಈ ಸಾಮ್ರಾಜ್ಯಗಳು ಬೆಳೆಸಿದ ಈ ವ್ಯಾಪಾರಿ ಸಂಬಂಧಗಳು ಪಶ್ಚಿಮ ಚೀನಾದಲ್ಲಿ ಪ್ರಾರಂಭವಾಗಿ ಪಾರ್ಥಿಯನ್ ಗಡಿಗಳವರೆಗೆ ಬೆಳೆದು ಮುಂದೆ ರೋಮ್ ಕಡೆಗೆ ಸಾಗುವ ’ರೆಷ್ಮೆ ರಸ್ತೆ’ ಎಂದು ಕರೆಯಲ್ಪಡುವ ವ್ಯಾವಹಾರಿಕ ಮಾರ್ಗಕ್ಕೆ ಎಡೆ ಮಾಡಿಕೊಟ್ಟಿತು.
ಇಸ್ಲಾಮಿಕ್ ಸುವರ್ಣ ಯುಗ ಕೂಡಾ ಜಾಗತೀಕರಣದ ಪ್ರಾರಂಭಿಕ ಹಂತದಲ್ಲಿ ಮುಖ್ಯವಾದವು. ಮುಸ್ಲಿಂ ವ್ಯಾಪಾರಿಗಳು ಮತ್ತು ಶೋಧಕರು ಬೆಳೆ, ವ್ಯಾಪಾರ, ಜ್ಞಾನ, ತಂತ್ರಜ್ಞಾನಗಳನ್ನು ಬೇರೆ ಬೇರೆ ದೇಶಗಳಿಗೆ ಮಾರಾಟದ ಮೂಲಕ ಪರಿಚಯಿಸುವ ಮೂಲಕ ಜಾಗತೀಕರಣಗೊಳಿಸಿದ್ದರಿಂದ ಒಂದು ದೃಡವಾದ ಆರ್ಥಿಕತೆಯನ್ನು ಕಾಯ್ದುಕೊಳ್ಳುವುದು ಸಾಧ್ಯವಾಯಿತು.ಜಾಗತಿಕ ಮಹತ್ವವುಳ್ಳ ಬೆಳೆಗಳಾದ ಸಕ್ಕರೆ ಮತ್ತು ಹತ್ತಿಯನ್ನು ಸಾಮಾನ್ಯವಾಗಿ ಈ ಅವಧಿಯ ಎಲ್ಲ ಮುಸ್ಲಿಂ ಜಗತ್ತಿನಲ್ಲಿ ಬೆಳೆಯಲಾಗುತ್ತಿತ್ತು. ಜೊತೆಗೆ ಅರೇಬಿಕ್ ಕಲಿಕೆ ಮತ್ತು ಹಜ್ ಯಾತ್ರೆ ಕೈಗೊಳ್ಳುವಿಕೆಯು ಕಾಸ್ಮೊಪೊಲಿಟನ್ ಸಂಸ್ಕೃತಿಯ ಬೆಳೆವಣಿಗೆಗೆ ಕಾರಣವಾಯ್ತು.
ಮೊಂಗೋಲ್ ಸಾಮ್ರಾಜ್ಯದ ಕಾಲದಲ್ಲಿ ಚೀನಾ ಮತ್ತು ಮಧ್ಯ ಏಷ್ಯಾದ ವಾಣಿಜ್ಯ ಕೇಂದ್ರಗಳನ್ನು ಮರುಸ್ಥಾಪನೆ ಮಾಡುವ ಕಾರ್ಯ ಕೈಗೊಂಡದ್ದರಿಂದ ರೇಷ್ಮೆ ರಸ್ತೆಯ ಸಾರಿಗೆ ವ್ಯವಹಾರಗಳು ಮತ್ತೆ ಚಿಗುರಿಕೊಂಡವು. ಇದರಿಂದಾಗಿ ಮಾರ್ಕೊ ಪೋಲೊನಂಥ ಪ್ರವಾಸಿಗರು ಮತ್ತು ಧಾರ್ಮಿಕ ಸಂಸ್ಥೆಗಳು ಯಶಸ್ವಿಯಾಗಿ ಮತ್ತು ಲಾಭಯುತವಾಗಿ ಯುರೇಸಿಯಾದ ಒಂದು ತುದಿಯಿಂದ ಇನ್ನೊಂದೆಡೆಗೆ ಪ್ರಯಾಣವನ್ನು ಕೈಗೊಂಡರು. ಹನ್ನೆರಡನೇ ಶತಮಾನದ ಪಾಕ್ಸ್ ಮಂಗೋಲಿಕಾವು ಕೆಲವು ಇತರ ಗಮನಾರ್ಹ ಜಾಗತಿಕ ಪರಿಣಾಮಗಳನ್ನು ಹೊಂದಿದೆ. ಇದು ಮೊದಲ ಅಂತರರಾಷ್ಟ್ರೀಯ ಅಂಚೆ ಸೇವೆಗೆ ಸಾಕ್ಷಿಯಾಯಿತು ಹಾಗೆಯೇ ಹೊಸದಾಗಿ ಸಂಘಟಿತ ಮಧ್ಯ ಏಷ್ಯಾದಲ್ಲೆಲ್ಲ ಅತೀ ವೇಗವಾಗಿ ಸಾಂಕ್ರಾಮಿಕ ರೋಗವಾದ ಗಡ್ಡೆ ಪ್ಲೇಗ್‌ ಕೂಡಾ ಹರಡಿತು. 
ಈ ಆಧುನಿಕ ಪೂರ್ವ ಹಂತದ ಜಾಗತಿಕ ಅಥವಾ ಅರ್ಧ ಭೂಮಿಯನ್ನು ಸುತ್ತುವರಿದ ವ್ಯಾಪಾರವನ್ನು ಕೆಲವೊಮ್ಮೆ ಪ್ರಾಚೀನ ಜಾಗತೀಕರಣವೆಂದು ಕರೆಯಲಾಗುತ್ತದೆ. 
ಸಮುದ್ರಯಾನದ ಮೂಲಕ ಹೊಸ ಖಂಡಗಳು ಶೋಧನೆಯಾಗುವವರೆಗೆ ಪುರಾತನ ಪ್ರಪಂಚದ ಅಂತರಾಷ್ಟ್ರೀಯ ವಹಿವಾಟು ಎಂಬುದು ಸೀಮಿತವಾದುದಾಗಿತ್ತು.ಹದಿನಾರನೇ ಶತಮಾನವು ಜಾಗತೀಕರಣದಲ್ಲಿ ಒಂದು ಗುಣಾತ್ಮಕ ಬದಲಾವಣೆಯನ್ನು ತೋರ್ಪಡಿಸಿದ ಕಾಲವಾಗಿದೆ. ಈ ಸಮಯದಲ್ಲಿ ಹೊಸ ಪ್ರಪಂಚವು ಸಾಂಸ್ಕೃತಿಕ, ಜೈವಿಕ ಹಾಗೂ ಕೆಲವು ಪದಾರ್ಥಗಳನ್ನು ಆಫ್ರಿಕಾ ಮತ್ತು ಯುರೇಶಿಯಾ ದೇಶಗಳ ಜೊತೆ ವಹಿವಾಟು ಮಾಡಲು ಪ್ರಾರಂಭಿಸಿತು. 
ಈ ಹಂತವನ್ನು ಸಾಮಾನ್ಯವಾಗಿ ಜಾಗತೀಕರಣ ಪೂರ್ವ ಹಂತ ಎಂದು ಗುರುತಿಸಲಾಗುತ್ತದೆ.ಮುಖ್ಯವಾಗಿ ಪೋರ್ಚುಗೀಸ್ ಸಾಮ್ರಾಜ್ಯ ಮತ್ತು ಸ್ಪಾನಿಷ್ ಸಾಮ್ರಾಜ್ಯ, ಇತ್ತೀಚಿಗಿನ ಬ್ರಿಟೀಷ್ ಸಾಮ್ರಾಜ್ಯ ಮತ್ತು ಡಚ್ ಸಾಮ್ರಾಜ್ಯ ಮುಂತಾದ ಸಮುದ್ರ ತೀರದ ಸಾಮ್ರಾಜ್ಯಗಳ ಉನ್ನತಿಯ ಕಾಲವನ್ನು ಗಮನದಲ್ಲಿರಿಸಿಕೊಂಡು ಈ ಹಂತವನ್ನು ನಿರ್ಧರಿಸಲಾಗುತ್ತದೆ. 

16ನೇ ಶತಮಾನ ಆರಂಭಕ್ಕೆ ಮೊದಲು ಇದು ಪ್ರಾರಂಭವಾಯಿತು ಎಂದು ಹೇಳಲಾಗುತ್ತದೆ ಏಕೆಂದರೆ ಆ ಸಮಯದಲ್ಲಿ ಇಬೆರಿಯನ್ ಪೆನಿನ್ಸುಲಾದ ಎರಡು ಸಾಮ್ರಾಜ್ಯಗಳಾದ ಪೋರ್ಚುಗಲ್ ಸಾಮ್ರಾಜ್ಯ ಹಾಗೂ ಕಾಸ್ಟೈಲ್ ಸಾಮ್ರಾಜ್ಯಗಳು ಶೋಧನಾ ನೌಕೆಗಳನ್ನು ಅಮೆರಿಕಾ ಮತ್ತು ಹಾರ್ನ್ ಆಫ್ ಆಫ್ರಿಕಾದ ಕಡೆಗೆ ಕಳುಹಿಸಿದವು. 

ಈ ಹೊಸ ಸಮುದ್ರ ಮಾರ್ಗಗಳು ಪ್ರಪ್ರಥಮವಾಗಿ ಜಗತ್ತಿನ ಎಲ್ಲ ವಲಯಗಳ ನಡುವೆ ಸಂಪರ್ಕ ಹಾಗೂ ವ್ಯಾಪಾರವನ್ನು ಕೈಗೊಳ್ಳಲು ಕಾರಣವಾದವು. 

ಜಾಗತಿಕ ಸಮನ್ವಯವು 16 ಮತ್ತು 17ನೇ ಶತಮಾನದ ಯುರೋಪಿಯನ್ ವ್ಯಾಪಾರಗಳ ಅಭಿವೃದ್ಧಿಯ ಮೂಲಕ ಹಿರಿದಾಯಿತು. ಪೋರ್ಚುಗೀಸ್ ಮತ್ತು ಸ್ಪಾನಿಶ್ ಸಾಮ್ರಾಜ್ಯವು ಅಮೆರಿಕಾದಲ್ಲಿ ವಸಾಹತು ಪ್ರಾರಂಭಿಸಿದ ನಂತರದಲ್ಲಿ ಫ್ರಾನ್ಸ್ ಮತ್ತು ಇಂಗ್ಲಂಡ್‌ಗಳೂ ಕೂಡ ಪ್ರಾರಂಭಿಸಿದವು. ಜಾಗತೀಕರಣವು ಸಂಸ್ಕೃತಿಯ ಮೇಲೆ ಅಸಾಧಾರಣ ಪರಿಣಾಮವನ್ನು ಬೀರಿದೆ. ವಿಶೇಷವಾಗಿ ಜಗತ್ತಿನಾದ್ಯಂತ ಇರುವ ವೈವಿಧ್ಯತೆಯ ಸ್ಥಳೀಯ ಸಂಸ್ಕೃತಿಯು ಇದರಿಂದ ಪ್ರಭಾವಕ್ಕೊಳಗಾಯಿತು.15ನೇ ಶತಮಾನದ ಶೋಧನೆಯ ಕಾಲದ ಸಮಯದಲ್ಲಿ ಪತ್ತೆಯಾದ ಇನ್ನೊಂದು ಭೂಖಂಡದಲ್ಲಿ ಮೊಟ್ಟಮೊದಲು ವಾಣಿಜ್ಯಿಕ ಉದ್ದೇಶದಿಂದ ಪ್ರಾರಂಭಿಸಿದ ಯುರೋಪಿಯನ್ ಕಂಪೆನಿಗಳಲ್ಲಿ ಮೊದಲನೆಯದು ಪೋರ್ಚುಗಲ್‌ನ ಗ್ಯೂನಿಯಾ ಕಂಪನಿ, ಸಾಂಬಾರ ಪದಾರ್ಥಗಳ ಮಾರಾಟ ಮತ್ತು ಸರಕುಗಳ ಬೆಲೆ ನಿಗದಿಯು ಈ ಕಂಪೆನಿಯ ಉದ್ದೇಶವಾಗಿತ್ತು. 
17ನೇ ಶತಮಾನದಲ್ಲಿ ಮೊಟ್ಟಮೊದಲ ಬಹುರಾಷ್ಟ್ರೀಯ ಕಾರ್ಪೊರೇಷನ್ ಎಂದು ಕರೆಯಲ್ಪಟ್ಟ ಬ್ರಿಟಿಷ್ ಈಸ್ಟ್ ಇಂಡಿಯಾ ಕಂಪನಿಯು(1600ರಲ್ಲಿ ಸ್ಥಾಪನೆ) ಸ್ಥಾಪನೆಯಾಗುವ ಮೂಲಕ ಜಾಗತೀಕರಣ ಒಂದು ವ್ಯಾವಾಹಾರಿಕ ವಿದ್ಯಮಾನವಾಯ್ತು. ನಂತರ ಡಚ್ ಈಸ್ಟ್ ಇಂಡಿಯಾ ಕಂಪನಿ(1602) ಮತ್ತು ಪೋರ್ಚುಗೀಸ್ ಈಸ್ಟ್ ಇಂಡಿಯಾ ಕಂಪನಿ (1628)ಗಳೂ ಪ್ರಾರಂಭಿಸಲ್ಪಟ್ಟವು. 
ಅಂತರರಾಷ್ಟ್ರೀಯ ವ್ಯಾಪಾರದಲ್ಲಿ ಹೆಚ್ಚಿನ ಹಣ ಹೂಡಿಕೆ ಮತ್ತು ಹಾನಿಯ ಅಂಶಗಳು ಇರುತ್ತದೆ. ಬ್ರಿಟಿಷ್ ಈಸ್ಟ್ ಇಂಡಿಯಾ ಕಂಪನಿಯು ಈ ಅಂಶಗಳನ್ನು ಅರಿತಿದ್ದು ಜಗತ್ತಿನಲ್ಲಿ ಅಂತರ‍್ರಾಷ್ಟ್ರೀಯ ವ್ಯಾಪಾರವನ್ನು ಪ್ರಾರಂಭಿಸಿದ ಮೊದಲ ಕಂಪೆನಿಯಾಗಿರುತ್ತದೆ. ಹಾಗೂ ದಾಸ್ತಾನುಗಳ ಹಂಚಿಕೆಯ ಜಂಟಿ ಮಾಲಿಕತ್ವದ ಕಂಪೆನಿಗಳನ್ನು ಇದು ಪ್ರಾರಂಭಿಸಿದ್ದು ಜಾಗತೀಕರಣದ ಮುನ್ನಡೆಯಲ್ಲಿ ಮುಖ್ಯಪಾತ್ರ ವಹಿಸಿತು
ಆಧುನೀಕರಣದತ್ತ ಜಾಗತೀಕರಣವು ಸಾಗುತ್ತಿರುವುದಕ್ಕೆ 19ನೇ ಶತಮಾನವು ಸಾಕ್ಷಿಯಾಯಿತು. ಕೈಗಾರಿಕೀಕರಣವು ಕಡಿಮೆ ಖರ್ಚಿನಲ್ಲಿ ಆರ್ಥಿಕ ಮಟ್ಟವನ್ನು ಗಮನದಲ್ಲಿರಿಸಿಕೊಂಡು ಮನೆಬಳಕೆಯ ವಸ್ತುಗಳ ತಯಾರಿಕೆ ಮಾಡಲು ಪ್ರೇರಣೆ ನೀಡಿತು. ಹೆಚ್ಚುತ್ತಿದ್ದ ಜನಸಂಖ್ಯೆಯು ಈ ಉತ್ಪನ್ನಗಳಿಗೆ ನಿರಂತರ ಬೇಡಿಕೆ ಇರುವಂತೆ ನೋಡಿಕೊಂಡಿತು. ಈ ಸಮಯದಲ್ಲಿ ಜಾಗತೀಕರಣವು 19ನೇ ಶತಮಾನದ ಸಾಮ್ರಾಜ್ಯಶಾಹಿ ಆಡಳಿತದಿಂದಾಗಿ ಸ್ಪಷ್ಟ ಆಕಾರವನ್ನು ಪಡೆಯಿತು. ಅಫಿಮ್ ಯುದ್ಧ ಮತ್ತು ಭಾರತದಲ್ಲಿ ಬ್ರೀಟಿಷ್ ಆಡಳಿತದ ಕೊನೆಗೊಳ್ಳುವಿಕೆಯಿಂದ ಆ ಪ್ರದೇಶಗಳಲ್ಲಿಯ ಹೆಚ್ಚಿನ ಜನಸಂಖ್ಯೆಯು ಯುರೋಪ್ ದೇಶಗಳ ರಪ್ತು ವಸ್ತುಗಳನ್ನು ಬಳಸುವ ಗ್ರಾಹಕರಾದರು. ಈ ಮಧ್ಯೆ ಯುರೋಪ್‌ ತನ್ನ ಶಕ್ತಿಯಿಂದ ಪ್ರಪಂಚದ ಕೆಲವು ಪ್ರದೇಶಗಳನ್ನು ವಶಪಡಿಸಿಕೊಳ್ಳಲು ಪ್ರಾರಂಭಿಸಿತು ಅದರಲ್ಲೂ ಆಫ್ರಿಕಾ ಸಹಾರಾದ ಕೆಲ ಪ್ರದೇಶಗಳನ್ನು ವಶಪಡಿಸಿಕೊಂಡು ಅಲ್ಲಿಯ ನೈಸರ್ಗಿಕ ಸಂಪತ್ತಾದ ರಬ್ಬರ್, ವಜ್ರ, ಮತ್ತು ಕಲ್ಲಿದ್ದಲುಗಳಿಂದಾಗಿ ಯುರೋಪ್‌ನ ಕೆಲವು ವಸಾಹತುಗಳು ಹಾಗೂ ಸಂಯುಕ್ತ ಸಂಸ್ಥಾನದ ನಡುವೆ ಬಂಡವಾಳ ಹೂಡಿಕೆಗೆ ಎಡೆಮಾಡಿಕೊಟ್ಟಿತು. 
ಈ ಸಮಯದಲ್ಲೇ ಆಫ್ರಿಕಾದ ಸಹಾರಾದ ಕೆಲಭಾಗ ಹಾಗೂ ಫೆಸಿಫಿಕ್ ದ್ವೀಪಗಳು ಪ್ರಪಂಚ ಭೂಪಟದಲ್ಲಿ ಸೇರ್ಪಟ್ಟವು. "20ನೇ ಶತಮಾನದ ಮೊದಲ ಜಾಗತಿಕ ಮಹಾಯುದ್ಧದ ಆರಂಭಕಾಲದಲ್ಲಿ ಮೊದಲ ಹಂತದ "ಆಧುನಿಕ ಜಾಗತೀಕರಣ"ವು ಮುರಿದು ಬೀಳಲು ಪ್ರಾರಂಭವಾಯಿತು." ಎಂದು ಜಾನ್ ಮಯ್ನಾರ್ಡ್ ಕೀನ್ಸ್ ಹೇಳುತ್ತಾರೆ.
ಮೊದಲ ಜಾಗತಿಕ ಮಹಾಯುದ್ಧಕ್ಕೆ ಕಾರಣ ಜಾಗತೀಕರಣದ ಆರ್ಥಿಕ ಒತ್ತಡ ಎಂದು ಕಾದಂಬರಿಕಾರ ವಾಯ್.ಎಂ.ಯೀಟ್ಸ್ ಹೇಳುತ್ತಾರೆ.
1920 ಮತ್ತು 1930ರ ಪ್ರಾರಂಭದಲ್ಲಾದ ಚಿನ್ನ ಗುಣಮಟ್ಟದಲ್ಲಿಯ ಬಿಕ್ಕಟ್ಟು ಮತ್ತು ಮಹಾ ಆರ್ಥಿಕ ಕುಸಿತ ಜಾಗತೀಕರಣದ ಈ ಹಂತಕ್ಕೆ ಹೊಡೆತ ನೀಡಿತು.
ಇಪ್ಪತ್ತನೇ ಶತಮಾನದ ಮಧ್ಯಭಾಗದಲ್ಲಿ ಸಂಯುಕ್ತ ಸಂಸ್ಥಾನದಲ್ಲಿದ್ದ ಬಹುರಾಷ್ಟ್ರೀಯ ಕಾರ್ಪೊರೇಷನ್‌ಗಳು ವಿಶ್ವದಾದ್ಯಂತ ಹರಡುವ ಮೂಲಕ ಹಾಗೂ ಚಲನಚಿತ್ರ,ದೂರದರ್ಶನ ಮತ್ತು ಮುದ್ರಿತ ಸಂಗೀತ ಮೂಲಕ ಅಮೆರಿಕಾದ ಸಂಸ್ಕೃತಿಯನ್ನು ಪ್ರಪಂಚದಾದ್ಯಂತ ತಲುಪಿಸಲು ಪ್ರಾರಂಭಿಸಿದ್ದರಿಂದ ಜಾಗತೀಕರಣವು ಪ್ರೋತ್ಸಾಹಿಸಲ್ಪಟ್ಟಿತು. 
2000ದ ಕೊನೆಯ ಅವಧಿಯಲ್ಲಿ ಔಧ್ಯಮಿಕ ಜಗತ್ತು ದೊಡ್ಡ ಆರ್ಥಿಕ ಕುಸಿತಕ್ಕೆ ಒಳಗಾಯಿತು.ಆರ್ಥಿಕ ಏಕೀಕರಣದ ಏರಿಕೆಯ ನಂತರ ಜಗತ್ತು ಜಾಗತೀಕರಣದಿಂದ ವಿಮುಖವಾಗುತ್ತಿದೆ ಎಂದು ಕೆಲವು ವಿಶ್ಲೇಷಣಾಕಾರರು ಹೇಳುತ್ತಾರೆ.
ಕೆವಲ ಅರ್ಧದಿಂದ ಒಂದು ವರ್ಷಗಳ ಕಡಿಮೆ ಅವಧಿಯಲ್ಲಿ ಆರ್ಥಿಕ ಬಿಕ್ಕಟ್ಟು ಜಗತ್ತಿನ ಶೇಕಡಾ 45ರಷ್ಟು ಜಾಗತಿಕ ಸಂಪತ್ತ್ತನ್ನು ಹಾಳುಗೆಡವಿದೆ.

ಜಾಗತೀಕರಣ ಪರ
ಇತಿಹಾಸ
ಅಂತರರಾಷ್ಟ್ರೀಯ ಸಾಮಾಜಿಕ ವೇದಿಕೆ
ಶ್ರಮದ ಅಂಗಡಿ